In nomine sancte et individue Trinitatis, Henricus, Dei gratia Senonensis archiepiscopus. Cognitum habemus et tenemus certum quia lucrum bonum sibi procul dubio tessaurizat qui servis ac ministris Christi, ne deficiant in via, sumptus necessarios amministrat. Non enim fallit qui dicit: «date et dabitur vobis; et in qua mensura mensi fueritis, remetietur vobis;» et quoniam ad nostrum spectat officium servos Christi diligere, et, ne aliquorum perturbationibus a Christi servitio moveantur, eorum paci et quieti providere. Ea propter ecclesias et quecunque alia bona prædecessor noster Dainbertus, vir bone et sancte memorie, ecclesie Beati-Johannis donavit, nos quoque tibi, Rainarde, qui eidem ecclesie abbas præesse dinosceris, tuisque in perpetuum successoribus........ quicquid ipse inde.......... habemus et confirmamus; et, ne aliquis ejus pie donationi obviare presumat, Spiritus-Sancti auctoritate interdicimus: ecclesiam videlicet de Matriolis in honore beati Georgii, martiris; ecclesiam de Vicinis, in honore sancti Sulpicii, confessoris; ecclesiam de Capriaco, in honore beati Martini, confessoris; ecclesiam de Vois, in honore sancte Dei Genitricis, cum omnibus appendiciis earum. Nos etiam, predicte ecclesie Beati-Johannis religionem et sanctitatem adtendentes, ad eorum sustentacionem, adjicimus et donamus eidem ecclesie: ecclesiam videlicet de Sosiaco, in honore sancte Dei Genitricis; ecclesiam de Carris, in honore beati Petri, apostoli; ecclesiam de Nibella, in honore sancti Sulpicii, confessoris; salvo tamen per omnia pontificali jure. Concedimus etiam et confirmamus predicte ecclesie Beati-Johannis evangeliste, et fratribus ibidem Domino servientibus, ipsis et successoribus eorum, in perpetuum, habendos annuos reditus singularum prebendarum singulorum canonicorum nostrorum, quos, ipsis obeuntibus, pro animabus eorum ecclesia nostra per annum dare consuevit, quantum ad nos pertinet, et secundum quod continetur in literis fratrum nostrorum canonicorum, videlicet Beate-Marie et Sancti-Stephani. Ut autem hec confirmacio nostra plene firmitatis vires obtineat, consilium etiam et assensum ac laudem archidiaconorum nostrorum adhibuimus, et caractere nostri nominis et nominibus eorum scriptum presens roboravimus. Actum in pontificali domo....... Anno ab Incarnatione domini: Mº Cº XXXº IIº; indictione X, pontificatus vero donni Henrici archiepiscopi, anno X. HENRICUS, archiepiscopus, subscripsit. TEOBAUDUS, archidiaconus, S. PETRUS, archidiaconus, S. SYMON, archidiaconus, S. VILLERMUS, archidiaconus, S. Data Senonis, decimo kalendas januarii; regnante Ludovico rege, anno XXº VIº. SYMON, cancellarius, S.